Дихьэххэм я бжыгъэм махуэ къэс хохъуэ
Кавказ Ищхъэрэ турист кластерым хиубыдэ, Къэрэшей-Шэрджэсым и «Архъыз», Къэбэрдей-Балъкъэрым и «Iуащхьэмахуэ» курортхэм илъэсыщIэм иращIэкI хабзэ гуфIэгъуэ махуэхэм хуэзэу а зыгъэпсэхупIэхэм кIуа цIыхухэм я бжыгъэр мин 75-м щхьэдэхащ. Абыхэм ящыщу мин 46-р Iуащхьэмахуэ лъапэ щыIащ, мин 29-р «Архъыз» курортым щыхьэщIащ.
— А махуэхэм турист нэхъыбэ къызэрытхуэкIуэнум дыщыгъуазэти, абыхэм ягу нэхъ дыкъызэринэжыным, я зыгъэпсэхугъуэр нэгузыужьрэ гукъинэжу, тыншу зэрырахьэкIыным хуэгъэзауэ лэжьыпхъэу къэтлъытэ псори абы ипэкIэ зэфIэдгъэкIат. Арагъэнщ къызыхэкIар «Архъыз» курортым и бгы-лъагъуэ къежэхыпIэхэм мы махуэхэм кIэрыхьахэм я бжыгъэр адрей илъэсхэм и апхуэдэ лъэхъэнэм елъытауэ куэдкIэ нэхъыбэ щIэхъуари. Къыхэгъэщыпхъэу къыщIэкIынщ, «Архъыз» курортым лэжьэгъуэ махуэхэм екIуалIэ туристхэм я бжыгъэр щыкIэ нэхъыбэ зэрыхъуари, — жиIащ «Кавказ Ищхъэрэм и курортхэр» АО-м и генеральнэ директор Горчев Олег.
Абы къызэрыхигъэщамкIэ, «Архъыз» урысейпсо турист рекреацэ комплексым мы щIымахуэм зыщызыгъэпсэхуну кIуэхэр, адрей блэкIа илъэсхэм и апхуэдэ лъэхъэнэм елъытауэ, куэдкIэ нэхъ щотынш: лыжэ-Iэжьэ Iэмэпсымэхэр къыщаIых щIыпIэхэм, кассэхэм, нэгъуэщIхэми чэзу кIыхьхэм щарихьэлIэжыркъым, автомашинэ гъэувыпIэхэри нэхъыбэ хъуащ. ЗэхъуэкIыныгъэфIхэр кърикIуащ бгы-лыжэ зыгъэпсэхупIэм пыщIа IуэхущIапIэхэм я лэжьыгъэр иджырей мардэхэм къитIасэу зэрызэтраухуэжами. Псалъэм папщIэ, мы щIыпIэм концерт гъэлъэгъуапIэхэм зыщрагъэубгъуащ, абы и фIыгъэкIи артистхэр нэхъыбэрэ кърагъэблагъэ хъуащ, уэс къемысми, IэрыщI уэсыр хьэзырщи, лыжэ къежэхыпIэхэм ар хуэфIу тракIутэ.
— «Iуащхьэмахуэ» урысейпсо турист-рекреацэ комплексми екIуалIэ туристхэм я бжыгъэр, зэрыщытам елъытауэ, куэдкIэ нэхъыбэ хъуащ, — дыщIигъуащ и псалъэм Горчев Олег. — Ар зыхуэпхь хъуну щхьэусыгъуэ нэхъыщхьэхэм ящыщу къыдолъытэ Европэм щынэхъ лъагэ дыдэ бгырыкIуэ кIапсэ дэкIуеипIэ мы щIыпIэм зэрыщаухуар. Куэд мыбы къокIуэ зыщаплъыхьын къудей щхьэкIэ, бгы лъагъуэхэм лыжэкIэ е IэжьэкIэ къемыхыххэнуми. Зи гугъу тщIы махуэхэм «Мир» станцым къыщегъэжьауэ метр 3847-рэ зи лъагагъ «Гара-Баши» станцым нэсыху зыдрезыгъэшеину хуейуэ ски-пассхэр къэзыщэхуа цIыхухэм я бжыгъэр псори зэхэту мини 5,5-м нэсащ.
ИлъэсыщIэм иращIэкIа гуфIэгъуэ махуэхэм къриубыдэу, «Кавказ Ищхъэрэм и курортхэр» АО-м зи гугъу тщIы и зыгъэпсэхупIитIри туристхэм къазэрыщыхъум теухуа социологие къэпщытэныгъэхэр щригъэкIуэкIащ. КъызэгъэпэщакIуэхэм къызэралъытэмкIэ, «абыхэм къарикIуахэр къахуэщхьэпэнущ гъэм и зэман псоми лажьэ курортхэм щыхьэщIэхэр зыхуей-зыхуэфIхэмкIэ дяпэкIэ нэхъыфIыжу къызэгъэпэщыным ехьэлIауэ.
«Архъыз», «Iуащхьэмахуэ» курортхэм щызекIуэ уасэхэр щIышылэм и 11-м щегъэжьауэ абы ипэкIэ зэрыщытам техьэжащ. А Iуэхугъуэм мы щIыпIэхэм турист нэхъыбэ къришэлIэнущ. «Си фIэщ мэхъу, «Кавказ Ищхъэрэм и курортхэр» АО-м нэхъри зызригъэужь зыгъэпсэхупIэхэр Урысейм щыпсэу цIыхухэр нэхъ дэзыхьэххэм ящыщу мы щIымахуэм зэрыщытынур», — и псалъэм пищащ Горчев Олег.
КЪУМАХУЭ Аслъэн.
